Walus appelleer ná jongste besluit oor paroolHierdie foto van Walus is in November 1997 geneem. (Foto: AP Photo/Cobus Bodenstein) Janusz Walus, die man wat lewenslange tronkstraf uitdien vir die moord op die destydse SAKP-leier Chris Hani, se jongste aansoek om parool is weer in die hooggeregshof in Pretoria van die hand gewys. Verlede jaar het die minister van korrektiewe dienste sy hoeveelste aansoek om parool van die hand gewys. Walus het hom tot hof gewend om die besluit te laat hersien en die aansoek is in November aangehoor. Regter Elizabeth Kubushi het die aansoek afgekeur en in haar uitspraak gesê die argument dat Walus se verdere aanhouding neerkom op ŉ wrede en vernederende straf, is onvolhoubaar en misplaas. Kubushi het bevind die negatiewe faktore wat teen Walus tel sal nie verander nie, maar dat dit nie beteken dat hy “nooit” op parool vrygelaat gaan word nie. Kubushi sê die minister voer aan Walus kan in ŉ stadium op parool vrygelaat word – net nie nou nie – en dat die byna drie dekades wat hy reeds agter tralies deurgebring het, onvoldoende straf is vir die misdaad wat hy gepleeg het. Die positiewe faktore wat in sy guns tel, kan dus nie swaarder weeg nie, ook nie die feit dat hy gerehabiliteer is nie. Sy het ook verwys na die opmerkings van die regter tydens Walus se destydse vonnisoplegging waarin daar na hom as ŉ koelbloedige moordenaar verwys is. Julian Knight, Walus se regsverteenwoordiger, sê hulle gaan nou aansoek doen om verlof tot appèl teen Kubushi se beslissing. Sou die aansoek toegestaan word, sal die saak in die appèlhof in Bloemfontein aangehoor word. Indien die aansoek van die hand gewys word, sal Walus se regspan die appèlhof regstreeks nader met ŉ aansoek. Knight sê indien nodig sal hulle die saak tot in die konstitusionele hof voer. Hy sê die minister se redenasie dat hy die vonnis ongedaan gaan maak indien Walus op parool vrygelaat word, sou beteken niemand wat ŉ lewenslange vonnis opgelê word, kan op parool vrygelaat word nie. Walus is in 1993 daaraan skuldig bevind dat hy Hani, ŉ voormalige sekretaris-generaal van die SAKP, doodgeskiet het. Hy is ter dood veroordeel, ŉ vonnis wat in 2000 tot lewenslange tronkstraf omgeskakel is, en is reeds byna 30 jaar agter tralies. Ingevolge die wetgewing waaronder hy destyds gevonnis is, sal Walus twee jaar lank op parool wees, waarna sy vonnis uitgedien sal wees. Hierdie wetgewing het intussen verander en oortreders wat ingevolge die gewysigde wetgewing lewenslange tronkstraf opgelê en daarna op parool vrygelaat word, bly die res van hulle lewe op parool.